Dôvodová správa

B. Osobitná časť

K Čl. I

K bodu 1 [§ 1 písm. e)]

Legislatívno-technické spresnenie ustanovenia v súvislosti s úpravou § 10a.

K bodu 2

Aktualizácia poznámok pod čiarou k odkazom.

K bodu 3 [§ 3 ods. 6]

Precizuje sa dikcia § 3 ods. 6 vo vzťahu k začiatku trvalého pobytu osvojeného dieťaťa s cieľom odstrániť interpretačné nejasnosti.

K bodu 4

Aktualizácia poznámok pod čiarou k odkazom.

K bodu 5 [§ 3 ods. 8 písm. d)]

Legislatívno-technická úprava v súvislosti s prečíslovaním odsekov v § 4. 

K bodu 6 [§ 3 ods. 8 písm. d) tretí bod]

Spresnenie postavenia spoluvlastníka pri hlásení pobytu. Cieľom zmeny je odstrániť výkladové nejasnosti, posilniť ochranu vlastníckych práv a zjednotiť aplikačnú prax.

K bodu 7 [§ 4]

Pri hlásení trvalého pobytu za členov rodiny bude možné využívať len elektronickú službu, v rámci ktorej sa vyžaduje plnomocenstvo dotknutej osoby, pretože pri osobnom hlásení pobytu za členov rodiny boli zaznamenané viaceré prípady, kedy hlásenie pobytu bolo realizované s cieľom účelovo zmeniť trvalý pobyt manžela (manželky) bez jeho vedomia. Z uvedeného dôvodu sa táto možnosť zo zákona vypúšťa. Vypustením odseku 1 dochádza k prečíslovaniu odsekov v § 4.

K bodu 8 [§ 4 ods. 4]

Legislatívno-technická úprava v súvislosti s prečíslovaním odsekov v § 4.

K bodu 9 [§ 6 ods. 2]

Občan bez trvalého pobytu na území Slovenskej republiky môže žiadať len o vydanie občianskeho preukazu s miestom pobytu v zahraničí. Z dôvodu zamedzenia výkladových nejasností, ktoré vznikali pri aplikácii ustanovenia, sa spresňuje tento typ dokladu.

K bodu 10 [§ 7 ods. 4]

Upravuje sa zoznam údajov, ktoré je obec poverená viesť matriku povinná oznamovať ohlasovni pobytu. Navrhovanou zmenou sa zabezpečí, že ohlasovne pobytu budú mať k dispozícii včasné, presné a právne relevantné informácie. V tejto súvislosti sa dopĺňa aj poznámka pod čiarou k uvedenému odkazu.

K bodu 11 [§ 10 písm. e)]

Ohlasovňa pobytu zaznamenáva údaje o hlásení pobytu občana do informačného systému centrálna ohlasovňa ako samostatného informačného systému. Z tohto dôvodu sa v texte register obyvateľov nahrádza centrálnou ohlasovňou, aby uvedené povinnosti zodpovedali aj skutočnosti.

K bodu 12 [§ 10 písm. h)]

Ide o precizovanie povinnosti ohlasovne pobytu získavať a používať údaje evidované v informačných systémov verejnej správy. V tejto súvislosti sa dopĺňa aj poznámka pod čiarou k uvedenému odkazu.

K bodu 13 [§ 10a] 

Z aplikačnej praxe vyplynulo, že zoznam pripojených ohlasovní pobytu sa dynamicky mení a preto je náročné zistiť, či sa na danú ohlasovňu pobytu vzťahovala povinnosť zasielať lístky. Z tohto dôvodu sa naďalej ponecháva povinnosť pre všetky ohlasovne pobytu viesť súčasne aj manuálnu evidenciu. Zároveň sa vypúšťa znenie platného odseku 4 z dôvodu, že údaje sú v súčasnosti poskytované z registra fyzických osôb ako referenčného registra. Centrálna ohlasovňa je zdrojovým systémom a všetky údaje, ktoré sú vedené v centrálnej ohlasovni sa zapisujú aj do registra fyzických osôb.

K bodu 14  [§10b, §10c a 10d]

Upravuje sa definícia informačného systému centrálna ohlasovňa a dopĺňa sa jeho položková skladba. 

K bodu 15 [§ 11 písm. i)]

Rozširuje sa rozsah adresných údajov o nebytové priestory, keďže z aplikačnej praxe vyplynulo, že významná časť pobytov je evidovaná aj v týchto priestoroch.

K bodu 16 [§ 14 písm. e)]

Ide o legislatívno-technickú úpravu, ktorá zabezpečí jednotné používanie pojmov v právnom predpise a odstráni možné interpretačné nejasnosti pri aplikácii zákona.

K bodu 17 [§ 14 písm. g)]

Doplnením úpravy o osoby, ktoré požívajú výsady imunity sa zosúlaďuje právna úprava s medzinárodným právom a diplomatickou praxou.

K bodu 18 

Aktualizácia poznámky pod čiarou k odkazu.

K bodom 19 a 21 [§ 15 písm. d) v prvom a druhom bode, § 16 písm. d) v prvom a druhom bode, § 17 písm. d)]

Úpravy sa týkajú doplnenia údajov o začiatok a koniec platnosti dokladu, čo zvyšuje presnosť evidencie a minimalizuje riziko nesprávneho poskytovania údajov.

K bodu 20 [§ 15 písm. d) deviaty bod, § 16 písm. d) deviaty bod]

Ide o spresnenie, ktoré zabezpečí úplnosť vedených údajov a umožní ich správne uplatňovanie v praxi. Údaj o zákaze poskytovania údajov sa bude do registra obyvateľov a registra fyzických osôb získavať z centrálnej ohlasovne, kde sa zaznamenáva podľa § 23 ods. 2.

K bodu 22 [§ 17a)]

Ide o úpravu, ktorá zabezpečí jednotné používanie pojmov v právnom predpise a odstráni možné interpretačné nejasnosti pri aplikácii zákona.

K bodu 23 [§ 18 ods. 2]

Ide o spresnenie údajov, ktoré ohlasovňa pobytu preberá a zaznamenáva do registra obyvateľov. V praxi údaje o rozvode manželstva, vyhlásení manželstva za neplatné a o vyhlásení občana za mŕtveho zapisujú matričné úrady.

K bodu 24 [§ 21]

V nadväznosti na znenie § 3 ods. 8 písm. b), podľa ktorého možno preukázať totožnosť aj listinou o udelení štátneho občianstva Slovenskej republiky, rozširujú sa údaje, ktoré v súvislosti s nadobudnutím štátneho občianstva Slovenskej republiky namiesto Ministerstva vnútra Slovenskej republiky zaznamenáva do registra obyvateľov okresný úrad v sídle kraja. Cieľom úpravy je urýchlenie možnosti prihláseniu na trvalý pobyt po nadobudnutí štátneho občianstva Slovenskej republiky.

K bodu 25 [§ 22 ods.1]

Ide o legislatívne spresnenie zaznamenávania údajov do registra obyvateľov - vypúšťa sa písmeno b) a ďalšie písmená sa prečíslujú. Cieľom úpravy je odstrániť ustanovenie, ktoré sa stalo prebytočným a neaktuálnym z dôvodu, že údaje súvisiace s určením alebo so zmenou názvu obce sa zapisujú do informačného systému register adries.

K bodom 26 a 27 [§ 23 ods. 1] 
Upravujú sa podmienky, za ktorých môžu orgány verejnej moci poskytovať informácie o mieste pobytu obyvateľa. Ide o údaje, ktoré sú často potrebné na uplatnenie práv v občianskoprávnych, obchodnoprávnych, pracovnoprávnych či správnych konaniach. Ustanovenie presne definuje povinné náležitosti žiadosti, aby sa predišlo neoprávnenému poskytovaniu údajov a aby bolo možné overiť totožnosť žiadateľa a jeho právny záujem. Tým sa zabezpečuje ochrana osobných údajov a zároveň sa zjednodušuje postup pre orgány, ktoré údaje poskytujú.
K bodom 28 a 29 [§ 23 ods. 2, § 23 ods. 3]
Ide o  spresnenie zaznamenávania údajov do centrálnej ohlasovne. Údaj o zákaze poskytovania údajov sa zaznamenáva výlučne do centrálnej ohlasovne a oznámenie o mieste pobytu obyvateľa sa získava aj z centrálnej ohlasovne. Z tohto dôvodu sa do textu dopĺňa pojem centrálna ohlasovňa. 
K bodu 30 [§ 23 ods. 5 a 6]

Cieľom je odstrániť aplikačné nejasnosti pri doručovaní oznámení do zahraničia. Zavádza sa výslovné oprávnenie vlastníka alebo spoluvlastníka získať od ohlasovne pobytu informácie o osobách prihlásených v jeho nehnuteľnosti. Účelom je umožniť vlastníkovi efektívne podať návrh na zrušenie trvalého alebo prechodného pobytu v prípadoch, keď osoba už nemá k nehnuteľnosti žiadny právny vzťah. Rozsah poskytovaných údajov je obmedzený. Ustanovenie zároveň zvyšuje transparentnosť a predchádza sporom medzi vlastníkmi a osobami, ktoré sú v nehnuteľnosti evidované bez právneho dôvodu.

K bodom 31 až 36

Aktualizácia poznámok pod čiarou k odkazom.

K bodu 37 

Nahradenie termínu „obvodný úrad“ termínom „okresný úrad“ zabezpečuje terminologickú jednotnosť s ostatnými právnymi predpismi.

K Čl. II

V sadzobníku správnych poplatkov sa dopĺňa príslušná položka v súvislosti s vydávaním zoznamu osôb prihlásených na trvalý alebo prechodný pobyt.

K Čl. III

Navrhuje sa, aby zákon nadobudol účinnosť 1. júla 2027 z dôvodu dostatočnej legisvakacie.
